KLASA: 810-01/19-01/02

URBROJ: 2140/01-01-19-

Krapina, ­­­

Temeljem članka 17. stavka 1. alineje 1. Zakona o sustavu civilne zaštite („Narodne novine“, broj 82/15. i 118/18.), članka 58. stavka 1. i 2. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“, broj 49/17.) članka 17. stavka 1. alineje 21. Statuta Krapinsko-zagorske županije („Službeni glasnik Krapinsko-zagorske županije“, broj 13/01., 5/06., 14/09., 11/13., 26/13. – pročišćeni tekst i 13/18.), Županijska skupština Krapinsko-zagorske županije, na 18. sjednici održanoj dana \_\_. \_\_\_\_\_\_\_\_\_2019. godine usvaja

**GODIŠNJU ANALIZU STANJA SUSTAVA CIVILNE ZAŠTITE**

**NA PODRUČJU KRAPINSKO-ZAGORSKE ŽUPANIJE ZA 2019. GODINU**

1. **UVOD**

Člankom 17. Zakona o sustavu civilne zaštite („Narodne novine“, broj 82/15. i 118/18.) propisano je da predstavnička tijela jedinica lokalne i područne (regionalne) samouprave u postupku donošenja proračuna razmatraju i usvajaju godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te, svake četiri godine, smjernice za organizaciju i razvoj sustava civilne zaštite. Smjernice za organizaciju i razvoj sustava civilne zaštite Krapinsko-zagorske županije za razdoblje od 2016.-2019. godine Županijska skupština Krapinsko-zagorske županije Zaključkom („Službeni glasnik Krapinsko-zagorske županije“, broj 30A/15.) je usvojila 14. prosinca 2015. godine.

Pravilnikom o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihova donošenja („Narodne novine“, broj 49/17.) godišnja analiza i godišnji plan razvoja sustava civilne zaštite jedinica lokalne i područne (samouprave) s financijskim učincima za trogodišnje razdoblje svrstani su u planske dokumente u području civilne zaštite te je člankom 66. stavkom 1. istog propisano da su planske dokumente, nositelji njihove izrade dužni uskladiti s odredbama tog Pravilnika u roku od šest mjeseci od dana usvajanja procjene rizika. Člankom 58. spomenutog Pravilnika propisano je da se tijekom mandatnog razdoblja za koje se smjernice za organizaciju i razvoj sustava civilne zaštite usvajaju, na godišnjoj razini provode analize stanja sustava civilne zaštite kojima se prati realizacija i usklađuju planovi razvoja sustava civilne zaštite do kraja mandatnog razdoblja te da se istima prati napredak implementacije ciljeva iz smjernica, utvrđuje novo stanje, redefiniraju prioriteti, ocjenjuje doprinos nositelja i sudionika u provođenju mjera i aktivnosti iz plana razvoja sustava civilne zaštite, analizira financiranje sustava civilne zaštite i realizacija svih drugih aktivnosti od značaja za provođenje revizije planova razvoja sustava civilne zaštite.

Krapinsko-zagorska županija od 2013. godine je članica Platforme hrvatskih županija i gradova za smanjenje rizika od katastrofa te je predstavnica Krapinsko-zagorske županije sudjelovala u radu Skupštine koja je održana 4. travnja 2019. godine u Šibeniku.

**II. OPĆENITO O SUSTAVU CIVILNE ZAŠTITE**

Sustav civilne zaštite obuhvaća mjere i aktivnosti kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa te zaštite i spašavanja građana, materijalnih i kulturnih dobara i okoliša od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja.

Temeljne zadaće sustava civilne zaštite jesu prosudba mogućih ugrožavanja i posljedica, planiranje i pripravnost za reagiranje, reagiranje u zaštiti i spašavanju u slučaju katastrofa i velikih nesreća, te poduzimanje potrebnih aktivnosti i mjera za otklanjanje posljedica radi žurne normalizacije života na području na kojem je događaj nastao.

Jedinice lokalne i područne (regionalne) samouprave dužne su organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

1. **PLANSKI DOKUMENTI**

Člankom 16. stavkom 2. Zakona o sustavu civilne zaštite propisano je da su jedinice lokalne i područne (regionalne) samouprave dužne jačati i nadopunjavati spremnost postojećih operativnih snaga sustava civilne zaštite na njihovom području sukladno procjeni rizika od velikih nesreća i planu djelovanja civilne zaštite. Procjenu rizika od velikih nesreća, na prijedlog izvršnog tijela jedinice donosi predstavničko tijelo, a plan djelovanja civilne zaštite izvršno tijelo jedinice područne (regionalne) i lokalne samouprave. Procjenu rizika od velikih nesreća za područje Krapinsko-zagorske županije KLASA:810-03/8-01/02, URBROJ:2140/01-01-19-52, Županijska skupština Krapinsko-zagorske županije donijela je na 17. sjednici održanoj 7. studenog 2019. godine te je ista objavljena na službenim mrežnim stranicama Krapinsko-zagorske županije.

Kako bi procjene rizika od velikih nesreća za područja općina, gradova i županije bile međusobno usporedive i predstavljale kvalitetne podloge za potrebe upravljanja rizicima i provedbe mjera smanjenja rizika od velikih nesreća i katastrofa, župan je sukladno Pravilniku o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave, dana 13. veljače 2017. godine donio Smjernice za izradu procjena rizika od velikih nesreća za područje Krapinsko-zagorske županije („Službeni glasnik Krapinsko-zagorske županije“, broj 7/17.).

Do izrade ove Godišnje analize stanja sustava civilne zaštite na području Krapinsko-zagorske županije za 2019. godinu (dalje u tekstu: Analiza) procjenu rizika od velikih nesreća donijelo je 25 jedinica lokalne samouprave, 14 jedinica je donijelo i plan djelovanja civilne zaštite dok su se ostale izjasnile da je postupak izrade rizika i/ili planova djelovanja civilne zaštite u tijeku.

Sukladno članku 97. stavku 2. Zakona o sustavu civilne zaštite i Uputi Područnog ureda za zaštitu i spašavanje Krapina od 10. kolovoza 2015. godine, Plan zaštite i spašavanja s pripadajućim mu Planom civilne zaštite, koji je župan donio 30. svibnja 2011. godine, ostaje na snazi, uz redovno ažuriranje, do donošenja Plana djelovanja civilne zaštite Krapinsko-zagorske županije, kao što na snazi ostaju i planovi zaštite i spašavanja jedinica lokalne samouprave koje još nisu donijele planove djelovanja civilne zaštite.

Vanjski plan zaštite i spašavanja od velikih nesreća koje uključuju opasne tvari za pogon tvrtke „Crodux plin“ d.o.o. – Terminal Pustodol Sveti Križ Začretje i Vanjski plan zaštite i spašavanja od velikih nesreća koje uključuju opasne tvari za pogon tvrtke „Tifon“ d.o.o. – Skladište naftnih derivata Zabok donijela je Skupština Krapinsko-zagorske županije 21. svibnja 2015. godine. Izrada novog Vanjskog plana u slučaju velikih nesreća koje uključuju opasne tvari za područje postrojenja Terminal UNP-a Pustodol, Sveti Križ Začretje, operatera Crodux plin d.o.o. je u tijeku, a sukladno Odluci Ministarstva unutarnjih poslova, Ravnateljstva civilne zaštite od 11. srpnja 2019. godine, u narednom razdoblju biti će potrebno izraditi novi Vanjski plan zaštite i spašavanja u slučaju nesreća koje uključuju opasne tvari za područje postrojenja Skladište i pretakalište naftnih derivata Zabok, operatera Tifon d.o.o.

Županijska skupština Krapinsko-zagorske županije je na 11. sjednici održanoj 12. prosinca 2018. godine usvojila Godišnji plan razvoja sustava civilne zaštite na području Krapinsko-zagorske županije za 2019. godinu s financijskim učincima za trogodišnje razdoblje („Službeni glasnik Krapinsko-zagorske županije“, broj 3/19.), Godišnju analizu stanja sustava civilne zaštite na području Krapinsko-zagorske županije, („Službeni glasnik Krapinsko-zagorske županije“, broj 3/19.)

1. **OPERATIVNE SNAGE SUSTAVA CIVILNE ZAŠTITE KRAPINSKO- ZAGORSKE ŽUPANIJE**

Sukladno Pravilniku o vođenju evidencija pripadnika operativnih snaga sustava civilne zaštite („Narodne novine“, broj 75/16.) Krapinsko-zagorska županija vodi evidenciju članova Stožera civilne zaštite Krapinsko-zagorske županije i evidenciju pripadnika specijalističkih postrojbi civilne zaštite. Nadalje, temeljem istog Pravilnika, Krapinsko-zagorska županija, podatke o vrstama i broju pripadnika operativnih snaga zaprimljene od operativnih snaga objedinjava, nadopunjuje podatcima koje izrađuje samostalno te dostavlja područnim uredima središnjeg tijela državne uprave nadležnog za poslove civilne zaštite najkasnije do 30. prosinca svake godine.

**IV.1. Stožer civilne zaštite Krapinsko-zagorske županije**

Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama koje sukladno članku 23. stavku 1. Zakona o sustavu civilne zaštite i sukladno odredbama Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite („Narodne novine“ broj: 37/16. i 5/16. - ispravak) odlukom osniva izvršno tijelo jedinice lokalne i područne (regionalne) samouprave nakon svakih lokalnih izbora najkasnije u roku od 30 dana od dana stupanja na dužnost. Načelnik, zamjenik načelnika i članovi stožera imenuju se iz reda predstavnika operativnih snaga sustava civilne zaštite, upravnih tijela jedinica područne (regionalne) samouprave i drugih osoba od osobite važnosti za sustav civilne zaštite jedinice. Radom istog rukovodi načelnik stožera, a u slučaju velike nesreće rukovođenje preuzima župan.

Sukladno navedenom, župan je dana 20. lipnja 2017. godine donio Odluku o imenovanju načelnika, zamjenika načelnika i članova Stožera civilne zaštite Krapinsko-zagorske županije („Službeni glasnik Krapinsko-zagorske županije“, broj 22/17.). Imenovano je 15 članova i članova, a načelnikom je imenovan Anđelko Ferek-Jambrek, zamjenik župana. Odlukom župana o dopuni odluke o osnivanju i imenovanju načelnika, zamjenika načelnika i članova Stožera civilne zaštite Krapinsko-zagorske županije („Službeni glasnik Krapinsko-zagorske županije“, broj 37/18.) jedan član Stožera civilne zaštite Krapinsko-zagorske županije imenovan je iz reda liječnika Opće bolnice Zabok i bolnice hrvatskih veterana, a još jedna članica iz reda liječnika Zavoda za hitnu medicinu Krapinsko-zagorske županije.

Zbog izmjena u tijelima iz kojih se imenuju članovi Stožera civilne zaštite Krapinsko-zagorske županije, još je u tri je navrata mijenjan sastav istog te sada Stožer civilne zaštite Krapinsko-zagorske županije ima 17 članova.

Člankom 25. Zakona o sustavu civilne zaštite propisano je da su članovi stožera dužni završiti osposobljavanje, prema programu osposobljavanja koji provodi Državna uprava u roku od godine dana od dana imenovanja u stožer te je dana 23. svibnja 2018. godine, u organizaciji Državne uprave za zaštitu i spašavanje održano osposobljavanje za članove stožera lokalne i područne (regionalne) samouprave s područja Krapinsko-zagorske županije na kojem su sudjelovali i članovi Stožera civilne zaštite Krapinsko-zagorske županije.

Stožer civilne zaštite Krapinsko-zagorske županije djeluje sukladno Poslovniku o radu Stožera civilne zaštite Krapinsko-zagorske županije („Službeni glasnik Krapinsko-zagorske županije“, broj 13/16.).

Dana 4. ožujka 2019. godine u Zaboku je, u novoizgrađenom prostoru Zagorske javne vatrogasne postrojbe, povodom Međunarodnog dana civilne zaštite održana svečana sjednica Stožera civilne zaštite Krapinsko-zagorske županije na kojoj su operativne snage sustava civilne zaštite Krapinsko-zagorske županije predstavile svoj rad.

Temeljem Programa aktivnosti u provedbi posebnih mjera zaštite od požara od interesa za Republiku Hrvatsku u 2019. godini, dana 25. travnja 2019. godine održana je sjednica Stožera civilne zaštite Krapinsko-zagorske županije na kojoj su usvojeni sljedeći dokumenti: Plan aktivnog uključenja svih subjekata zaštite od požara na području Krapinsko-zagorske županije, Prijedlog lokaliteta i prostora za uspostavu odgovarajućih zapovjednih mjesta za koordinaciju gašenja požara sukladno odredbama Plana intervencija kod velikih požara otvorenog prostora i Plan operativne provedbe Programa na području Krapinsko-zagorske županije, a 3. sjednica Stožera civilne zaštite Krapinsko-zagorske županije održana je 10. rujna 2019. godine.

**IV.2. Operativne snage vatrogastva**

Na području Krapinsko-zagorske županije ustrojena su i operativno djeluju 82 dobrovoljna vatrogasna društva, od čega su četiri u gospodarstvu. U 12 vatrogasnih zajednica općina i gradova udruženo je 51 dobrovoljno vatrogasno društvo, dok 31 društvo djeluje samostalno i direktno su udružena u Vatrogasnu zajednicu Krapinsko-zagorske županije u koju su udružene i sve gradske i općinske vatrogasne zajednice. Na području svake od jedinica lokalne samouprave ustrojeno je i djeluje najmanje jedno dobrovoljno vatrogasno društvo. Sve vatrogasne zajednice gradova i općina udružene su u Vatrogasnu zajednicu Krapinsko-zagorske županije.

Javna vatrogasna postrojba Grada Krapine ima 24 djelatnika, a Zagorska javna vatrogasna postrojba sa sjedištem u Zaboku 53 djelatnika od kojih je u Mariji Bistrici i Klanjcu dislocirano po 9 djelatnika. Javne vatrogasne postrojbe svojim djelovanjem pokrivaju cijelo područje Krapinsko-zagorske županije te su udružene u Vatrogasnu zajednicu Krapinsko-zagorske županije.

U okviru Zagorske javne vatrogasne postrojbe, u njenom sjedištu u Zaboku djeluje Vatrogasni operativni centar kao mjesto za zaprimanje svih poziva za intervencije vatrogasnog karaktera i mjesto na kojem se određuje koje će postrojbe izaći na intervenciju. Vatrogasni operativni centar također koordinira i postupa po zapovjedi županijskog vatrogasnog zapovjednika, sukladno obavezama i ovlastima iz Zakona o vatrogastvu, u slučajevima angažiranja drugih službi i tehnike i vodi cjelovitu bazu podataka o vatrogasnim intervencijama. 15. studenog 2019. godine, Zagorska javna vatrogasna postrojba preselila je u nove prostore u Prilaz dr. Franje Tuđmana u Zaboku. U izgradnju Novog Vatrogasnog centra uloženo je 4.200.000 kuna te ulaganje predstavlja bitno unapređenje uvjeta rada vatrogasnih snaga. Sama površina zgrade je 890 četvornih metara te kompleks obuhvaća i 3800 četvornih metara zemljišta. U 2019. godini, Krapinsko-zagorska županija Zagorskoj javnoj vatrogasnoj postrojbi doznačila je 100.000,00 kuna za uređenje vatrogasnog tornja.

Ukupni operativni sastav vatrogasnih postrojbi na razini cijele Krapinsko-zagorske županije (osposobljeni i s liječničkim uvjerenjem) čini 1613 vatrogasnih operativnih članova.

Do listopada 2019. godine izvršeno je osposobljavanje 79 polaznika za zvanje vatrogasac, 124 polaznika za zvanje vatrogasac I. klase, 36 polaznika za zvanje vatrogasni časnik, 45 polaznika za bolničara i 60 polaznika za korištenje aparata za zaštitu dišnih organa.

Sva osposobljavanja izvršena su sukladno Planu osposobljavanja i Operativnom programu rada zapovjedništva Vatrogasne zajednice Krapinsko-zagorske županije, a provođena su u skladu s odredbama Pravilnika o osposobljavanju i usavršavanju vatrogasnih kadrova („Narodne novine“ broj, 61/94.).

Na području Krapinsko-zagorske županije, do 31. listopada je u ovoj godini, u organizaciji članica Vatrogasne zajednice Krapinsko-zagorske županije izvedeno 10 vatrogasnih vježbi uz sudjelovanje 42 vatrogasne postrojbe i 213 vatrogasaca. Za 2019. godinu bila je planirana najmanje jedna vježba vatrogasnih postrojbi s područja svake jedinice lokalne samouprave, a budući da su neke postrojbe sudjelovale u više njih, prosjek uvježbavanja istih jest sudjelovanje u više od jedne vježbe godišnje. Vatrogasna zajednica Krapinsko-zagorske županije je i ove godine u suradnji sa Gasilskom zvezom Šmarje pri Jelšah, sukladno svojem programu, s 4 dobrovoljna vatrogasna društva (Đurmanec, Druškovec, Klenovec i Prišlin-Hum) dana 14. lipnja sudjelovala u vježbi na objektima „Komunalne naprave za pročišćavanje“ u Rogaškoj Slatini. Sudjelovalo je 27 vatrogasaca i 7 vatrogasnih vozila spomenutih dobrovoljnih vatrogasnih društava.

Tijekom 2019. godine, zaključno s 31. listopada, na području Krapinsko-zagorske županije bile su 652 vatrogasne intervencije od čega 246 požara, 355 tehničkih i 51 ostalih intervencija. Vidljivo je veliko povećanje intervencija u odnosu na 2018. godinu u kojoj je ukupan broj intervencija kroz čitavu godinu bio 410.

U mjesecu listopadu 2019. godine, ukupno je u upotrebi 214 vatrogasnih vozila, od čega 28 malih navalnih vozila, 29 autocisterni, 5 vozila za šumske intervencije, 80 kombi vozila, 3 autoljestve, 2 hidraulične platforme i 67 ostalih vozila.

Tijekom 2019. godine, Vatrogasna zajednica Krapinsko-zagorske županije temeljem sredstava osiguranih iz Proračuna Krapinsko-zagorske županije, pomogla je nabavu vatrogasnih vozila i opreme za dobrovoljna vatrogasna društva, tako da je do mjeseca listopada nabava vatrogasnih vozila sufinancirana s 72.343,50 kuna, uređenje vatrogasnih spremišta s 35.000,00 kuna, a za 28.750,00 kuna nabavljena je ili sufinancirana nabava vatrogasne opreme.

U vremenu od 27. lipnja do 19. rujna ove godine, pripadnici vatrogasnih društava iz Krapinsko-zagorske županije su bili raspoređeni na dislokaciju u Božavi na Dugom otoku. U šest smjena bilo je angažirano 30 vatrogasaca, 12 iz javnih vatrogasnih postrojbi i 18 iz dobrovoljnih vatrogasnih društava. Uz vatrogasce su na dislokaciji bila angažirana i 3 vozila: šumsko i terensko vozilo iz Javne vatrogasne postrojbe Krapina i navalno vozilo iz dobrovoljnog vatrogasnog društva Zlatar.

Stručni nadzor od strane zapovjednika vatrogasnih zajednica općina i gradova proveden je nad 16 dobrovoljnih vatrogasnih društava.

Vatrogasna zajednica Krapinsko-zagorske uključena je projekt ENRAS, u kojem sudjeluju Republika Slovenija i Republika Hrvatska, a koji se provodi s ciljem osposobljavanja vatrogasaca iz područja koja graniče sa Republikom Slovenijom, za potrebe usklađenog odgovora na radiološke i nuklearne nesreće. Osposobljavanje je održano u četiri nastavne grupe sa ukupno 69 polaznika. Praktični dio osposobljavanja održan je u centru za obuku vatrogasaca Iga u Sloveniji u dvije grupe s ukupno 24 vatrogasca iz Krapinsko-zagorske županije.

Temeljem Ugovora o izravnoj dodjeli financijskih sredstava za financiranje djelatnosti Vatrogasne zajednice Krapinsko-zagorske županije u 2019. godini od 1. veljače 2019. godine, za redovno financiranje djelatnosti Vatrogasne zajednice Krapinsko-zagorske županije u 2019. godini u Proračunu Krapinsko-zagorske županije osigurano je 1.000.000,00 kuna, a III. izmjenom Proračuna još dodatnih 50.000,00 kuna. U mjesecu srpnju 2019. godine, nabavljeno je 8 pokrivala (cerada) u vrijednosti 19.530,50 kuna za potrebe operativnih snaga.

**IV.3. Društvo Crvenog križa Krapinsko-zagorske županije**

Društvo Crvenog križa Krapinsko-zagorske županije je humanitarna, neprofitna organizacija koja programske djelatnosti i zadaće ostvaruje neposredno kroz rad gradskih društava Crvenog križa (Donja Stubica, Klanjec, Krapina, Pregrada, Zabok i Zlatar). Društvo Crvenog križa Krapinsko-zagorske županije vrši edukaciju djelatnika i volontera Crvenog križa za sve djelatnosti, pripremu, edukaciju i opremanje za djelovanje u katastrofama, rješava pitanja od zajedničkog interesa kroz ciljane programe i zajedničke akcije.

Temeljem Ugovora o izravnoj dodjeli financijskih sredstava za financiranje djelatnosti Hrvatskog crvenog križa, Društva crvenog križa Krapinsko-zagorske županije u 2018. godini, za financiranje djelatnosti Društva crvenog križa Krapinsko-zagorske županije, u Proračunu Krapinsko-zagorske županije za 2019. godinu osigurana su sredstva u iznosu 395.000,00 kuna.

Prethodnih godina Hrvatski Crveni križ ustrojio je županijske i gradske interventne timove s ciljem osposobljavanja i educiranja što više ljudi za učinkovit i pravovremeni odgovor na izvanredne situacije.

Od strane Hrvatskog Crvenog križa, svi interventni timovi umreženi su na nacionalnoj razini tako da će u slučaju velikih nesreća i katastrofa na koje lokalna zajednica ne može adekvatno odgovoriti, timovi biti mobilizirani i poslani u pomoć na pogođeno područje čime se osigurava mogućnost sudjelovanja nekoliko stotina ljudi koji su osim općeg prošli i specijalistička usavršavanja (procjena situacije, prva pomoć, služba traženja, psihosocijalna podrška, podizanje naselja i organizacija smještaja, voda i sanitacija, spašavanje iz poplava i drugo).

Edukacije za Županijski interventni tim provode se od 2011. godine, a svako gradsko društvo sudjelovalo je s nekoliko volontera i djelatnika tako da je osnovnu edukaciju završilo 40 osoba iz gradskih društava Donja Stubica, Klanjec, Pregrada, Zabok i Zlatar te još 45 djelatnika i volontera Gradskog interventnog tima Krapina. Gradski interventni tim Krapina ujedno je i najbolje opremljen, a Odbor Društva Crvenog križa Krapinsko-zagorske županije odlučio je da će se u idućem razdoblju od 4-5 godina izdvojiti sredstva u visini od 400.000,00 kuna za opremu Županijskog interventnog tima – agregate, odvlaživače, grijače šatora, opremu za pružanje prve pomoći, spremnike za vodu, uniforme i osobna zaštitna sredstva i drugo.

Gradski interventni tim Krapina započeo je s edukacijama još 2010. godine te je paralelno s edukacijama nabavljana i oprema u ukupnoj vrijednost cca 700.000,00 kuna (bez 4 vozila). Svi članovi Gradskog interventnog tima, uz osnovne edukacije prošli su i specijalističke edukacije i treninge u trajanju 70 do 200 sati teoretske i praktične nastave (poznavanje djelatnosti Crvenog križa i Međunarodne federacije Crvenog križa, djelovanje u katastrofama i procjena situacije, GPS i radiokomunikacije, osnovni tečaj iz pružanja prve pomoći, osnovni i prošireni tečaj psihosocijalne podrške, smještajni kapaciteti, pročišćavanje vode i higijena, procjena potreba i podizanje šatorskog naselja).

Gradski interventni tim raspolaže s: 5 šatora različitih dimenzija, pumpom i 2 boce za napuhavanje šatora, grijačem i elektromaterijalom za šatore, kuhinjskim priborom za šator za 100 osoba, priborom za jelo s čuturicama za 74 osobe, 12 stolova, 16 klupa, 4 paviljona, 14 plastičnih stolica, 41 krevetom za kampiranje, 20 kompleta posteljine, 30 madraca, 22 ležaljke, 100 deka, 18 podmetača vreća za spavanje, 39 vreća za spavanje, 3 agregata, pročistačem vode, radio stanicama, dvogledom, megafonom, ručnim špricama za dezinfekciju, kanistrima, crijevima i rezervoarima za vodu, torbicama prve pomoći te materijalom i opremom za prvu pomoć, 2 daske za imobilizaciju kičme, 11 komada nosila, 80 kompleta uniformi, 11 kaciga, 40 pari čizama, setom oruđa, automobilima: Dacia Dokker, Dacia Duster, Dacia Sandero i Reanult Master L3H3 (vozilo za komunikaciju i potporu), motorom Gilera Runner SP 50, aluminijskim čamcem Marine 45OU s motorom Mercury 25 s prikolicom, brodicom za spašavanje – FFB 640 RPA s vanbrodskim motorom Yamaha F30 BETL snage 30ks na prikolici, lakom prikolicom, dvije pokretne kuhinje, navigacijskom opremom, prslucima i kacigama za vodu, isušivačima zraka, pumpom za vodu te ostalom opremom.

Županijski interventni tim raspolaže s: 4 šatora 30m², 50 komada sklopivih i 45 poljskih kreveta, radio uređajem, agregatom na benzin, *powermoon* rasvjetnim LED tornjem, 4 kompleta rasvjete i „elektrike“ za šator, 40 vreća za spavanje, 7 isušivača zraka, 10 termos posuda različitih zapremnina, 50 jastuka, 100 jastučnica, 50 plahti, 100 ručnika, 50 popluna, 150 deka, 35 uniformi, 6 kaciga, 1000 setova za jelo, 10 setova stolova i klupa, vozilom Renault Trafic 8+1 i vozilom Dacia Sandero Stepway.

Svakako valja istaknuti jedinstveno zapovjedno vozilo za komunikaciju i potporu koje je izvrsno opremljeno, a namijenjeno je za prijevoz osoba i opreme te kao zapovjedni prostor uslijed velikih prirodnih, ekoloških, tehnoloških i drugih nesreća s posljedicama masovnih stradanja i/ili epidemija. Mogu ga koristiti i timovi za psihosocijalnu podršku te se koristi u osiguravanju događanja i za potrebe prezentacije djelatnosti Crvenog križa.

Uz navedeno, sva gradska društva Crvenog križa provode neke od aktivnosti na području socijalne skrbi kao što je pružanje usluga pomoći u kući za starije osobe, dostava obroka, dnevni boravak, usluge lokalnog prijevoza i psiho-socijalna pomoć za starije osobe, posudionica ortopedskih pomagala, prikupljanje i raspodjela humanitarne pomoći, klub dijabetičara, klub liječenih alkoholičara, savjetovalište za mlade i obiteljsko savjetovanje te ostale aktivnosti od velike važnosti za ranjive kategorije društva, a čime se u velikoj mjeri potiče i stvaranje mreže volontera koji su važan i od Zakona o sustavu civilne zaštite prepoznat dio sustava civilne zaštite.

**IV.4. Hrvatska gorska služba spašavanja Stanica Krapina**

Hrvatska gorska služba spašavanja je specijalizirana nacionalna, stručna, humanitarna i neprofitna udruga koja na području jedinica lokalne (područne) samouprave, sukladno članku 4. Zakona o Hrvatskoj gorskoj službi spašavanja („Narodne novine“, broj 79/06. i 110/15.) osniva stanice na temelju zajednički utvrđenog interesa između jedinica lokalne i područne (regionalne) samouprave i Hrvatske gorske službe spašavanja. Područje Krapinsko-zagorske županije pokriva Stanica Krapina sa sjedištem u Zlatar Bistrici.

Člankom 25. spomenutog Zakona propisano je i da su iste jedinice dužne s Hrvatskom gorskom službom spašavanja sklopiti sporazum kojim će urediti načine i uvjete za financiranje stanice. Do sada su sporazumi zaključeni s 31 jedinicom lokalne samouprave i Krapinsko-zagorskom županijom.

Temeljem Ugovora o izravnoj dodjeli financijskih sredstava za financiranje djelatnosti

Hrvatske gorske službe spašavanja Stanica Krapina u 2019. godini od 1. veljače 2019. godine, za redovno financiranje djelatnosti Hrvatske gorske službe spašavanja u Proračunu Krapinsko-zagorske županije za 2019. godinu osigurano je 150.000,00 kuna, od čega 100.000,00 kuna za nastavak izgradnje objekta, a 50.000,00 za financiranje redovne djelatnosti. I. dodatkom Ugovoru o izravnoj dodjeli financijskih sredstava za financiranje djelatnosti Hrvatske gorske službe spašavanja Stanica Krapina osigurano je 75.000,00 kuna za sufinanciranje nabave službenog vozila putem financijskog leasinga. Nabavljeno je vozilo Toyota Hilux.

Stanica Krapina ima 32 člana, od čega 15 gorskih spašavatelja (pripadnici osposobljeni za samostalno djelovanje), 11 spašavatelja (pripadnici službe sa položenim minimalno jednim, a maksimalno tri temeljna tečaja) i 6 pripravnika (pripadnici službe sa položenim tečajem iz prve pomoći u neurbanim sredinama). U 2019. godini, u Stanicu Krapina primljena su četiri nova člana/ice, od kojih je jedna članica liječnica.

Stanica Krapina raspolaže specijalistima unutar ili izvan Hrvatske gorske službe spašavanja tako da su među članovima: 2 liječnika, vodič potražnog psa, 3 pripadnika s licencom ITLS-a (*international trauma life support*), pripadnik s licencom PITLS-a (*pediatric international trauma life support*), 9 pripadnika s licencom SRT (spašavanje iz poplava i divljih voda), 10 pripadnika osposobljenih za vođenje potražnih akcija, 2 pripadnika osposobljena za kartografiju, 2 pripadnika osposobljena za spašavanje iz helikoptera, 3 učitelja skijanja i 2 operatora bespilotne letjelice.

Do kraja listopada 2019. godine, pripadnici Stanice Krapina pozvani su i/ili su sudjelovali u sljedećim akcijama:

|  |  |  |  |  |
| --- | --- | --- | --- | --- |
| **Red.**  **br.** | **Područje** | **Tip akcije** | **Broj članova** | **Ishod** |
| 1. | Marija Bistrica | Intervencija – osobe s vozilom zapele u snijegu | 3 | Nije bilo potrebe za izlazak na teren |
| 2. | Grintovec, Kamniške Alpe | Intervencija – pružanje PP | 1 | Osoba zbrinuta i predana HGRZS-u |
| 3. | Petrova Gora | Intervencija | 4 | Do dolaska članova osoba zbrinuta od strane vatrogasaca |
| 4. | Sv. Matej, Gornja Stubica | Potraga | 9+1 (Stanica Zagreb) | Osoba pronađena |
| 5. | Sv. Ivan Zelina (pomoć Stanici Zagreb) | Potraga | 5 | Osoba pronađena |
| 6. | Sv. Ivan Zelina (pomoć Stanici Zagreb) | Potraga | 4 | Osoba pronađena |
| 7. | Ivanščica | Potraga | 9 | Osoba pronađena |
| 8. | Mljet (akcija na nivou čitavog HGSS-a) | Potraga | 5 | Osoba nije pronađena |
| 9. | Sljeme | Pripravnost | 10 | Bez izlaska na teren |
| 10. | Sljeme | Intervencija -pružanje PP | 10 | Osoba zbrinuta i predana ekipi HMP-a |
| 11. | Donja Stubica – Lojzekov izvor | Potraga i pružanje PP | 2+10 u pripravnosti | Osoba pronađena i zbrinuta |
| 12. | Macelj | Potraga | 8 | Osoba pronađena |
| 13. | Dubrava Zabočka | Potraga | 2+12 u pripravnosti | Pronađeno tijelo nestale osobe |
| 14. | Stubička Slatina, Oroslavje | Potraga | 2+15 u pripravnosti | Pronađeno tijelo nestale osobe |
| 15. | Gornje Jesenje | Potraga | 20 | Osoba se sama javila po izlasku na teren |
| 16. | Prišlin – Hum na Sutli | Potraga | 12+13+3 potražna tima | Pronađeno tijelo nestale osobe |
| 17. | Zlatar/Zlatar Bistrica | Potraga | 7 | Osoba pronađena |

Osim u akcijama spašavanja, potragama i intervencijama, pripadnici Stanice Krapina tijekom godine dežurali su na događanjima u organizaciji raznih udruga s područja županije, trail, trek i MTB utrkama (dužnost prema Zakonu o Hrvatskoj gorskoj službi spašavanja) a uz to i na akcijama u organizaciji škola i planinarskih društava.

Pripadnici Stanice Krapina sudjelovali su u sljedećim vježbama:

|  |  |  |  |
| --- | --- | --- | --- |
| **Red.**  **br.** | **Naziv vježbe** | **Organizator** | **Broj članova** |
| 1. | Testiranje opreme u speleospašavanju | HGSS – Komisija za speleospašavanje | 1 |
| 2. | Vježba CZ Veliko Trgovišće | Općina Veliko Trgovišće | 8 |
| 3. | Vježba CZ Bedekovčina | Općina Bedekovčina | 1 |
| 4. | Vježba CZ Zagrebačke županije | Zagrebačka županija | 1 |
| 5. | Vježba digitalne kartografije | HGSS Stanica Krapina | 6 |
| 6. | Vježba sa DVD Zlatar Bistrica | DVD Zlatar Bistrica | 10 |
| 7. | Vježba CZ Krapinske Toplice | Općina Krapinske Toplice | 7 |

Prije odlaska na tečajeve kojih se prikaz daje u tabeli niže u ovom tekstu, za članove Stanice održan je niz vježbi na razini Stanice u svrhu adekvatne pripreme tako da je tečajevima prethodilo: 10 termina vježbi iz prve pomoći, 3 termina vježbi iz zimskim tehnika spašavanja, 20 termina vježbi iz speleo tehnika i 25 termina vježbi vezano za ispit za spašavatelje.

Članovi Stanice sudjelovali su na sljedećim tečajevima:

|  |  |  |  |
| --- | --- | --- | --- |
| **Red.**  **br.** | **Vrsta tečaja**  **(organizacija Hgss)** | **Broj članova** | **Ishod** |
| 1. | Tečaj prve pomoći | 4 | Tečaj položen |
| 2. | Tečaj skijanja | 2 | 1 položio, 1 u svojstvu instruktora |
| 3. | Tečaj zimskih tehnika spašavanja | 2 | Tečaj položen |
| 4. | Tečaj za lavine | 1 | Uspješno završen tečaj |
| 5. | Tečaj speleo spašavanja | 2 | Uspješno završen tečaj |
| 6. | Tečaj ljetnih tehnika spašavanja | 1 | Uspješno završen tečaj |
| 7. | Ispit za gorske spašavatelje | 2 | Tečaj položen |
| 8. | Tečaj za operatera bespilotne letjelice | 1 | Tečaj počinje krajem listopada |
| 9. | Relicenca operatora bespilotne letjelice | 1 | Očekivani termin 14.-15. 11. 2019. |
| 10. | SRT tečaj za vode i poplave | 1 | Uspješno završen tečaj |
| 11. | Tečaj digitalne kartografije | 1 | Očekivani termin 30.11-01.12.2019. |

Članovi Stanice sudjeluju u radu županijskog, te gradskih i općinskih stožera civilne zaštite. Jednom mjesečno održavaju se obavezni sastanci na razini Stanice, a predstavnici Stanice sudjeluju na svim važnim sastancima (vijeće stanica, izvršni odbor, kolegij pročelnika) te u radu komisija Hrvatske gorske službe spašavanja. U 2019. godini pripadnici Stanice izradili su turističko-planinarski zemljovid Ravne gore, tiskan u nakladi HGSS-a. Održano je 8 predavanja u planinarskim školama ali i u osnovnim školama na području Županije. Jedan član Stanice, instruktor je medicine spašavanja i pročelnik Komisije za medicinu spašavanja Hrvatske gorske službe spašavanja.

Stanica Krapina raspolaže specijalnom, atestiranom opremom za spašavanje u planinama ili većim visinama te u slučaju potresa i poplava, odnosno u slučajevima kada većina drugih hitnih službi ne može postupati: 2 osobna i 3 terenska vozila, quad vozilo, motorne saonice (dobivene „rabljene“ od Hrvatske gorske službe spašavanja, trenutno su uskladištene u Gospiću), bespilotna letjelica (dron), motorna pila, specijalizirana brdska nosiljka Mariner, specijalizirana nosiljka UT 2000, specijalizirana nosiljka „kliješta“, specijalizirana nosiljka za snježne uvjete „*akja*“, specijalizirana nosiljka za speleo spašavanje, imobilizacijska daska, nosiljka, 2 vakuum madraca (imobilizacijsko sredstvo za cijelo tijelo), 2 seta „*blue splint“* udlaga, 2 AED (defibrilator), liječnički ruksak (sadrži ampularij, lijekove, boce s infuzijom, zavojni materijal, set za intubaciju, pulsni oksimetar i dr.), 4 torbe za prvu pomoć (svaka od njih sadržava imobilizacijski ovratnik, udlage, zavojni materijal, pulsni oksmetar i dr.), 2 boce s kisikom, 8 prijenosnih radio uređaja, 10 ručnih GPS uređaja, 5 kompleta za speleo spašavanje, 2 kompleta za spašavanje na divljim vodama i poplavama, 2 kompleta za spašavanje paraglajdera sa stabla, 5 pari turnih skija s krznima (omogućuju hodanje po snijegu), puška za prebacivanje užeta na veće udaljenosti, baterijska bušilica za stijenska spašavanja, uže od 200 metara, 5 komada užadi od 100 metara, 4 komada užadi od 50 metara, 3 komada užadi od 60 metara, 3 komada užadi od 30 metara, 30 komada razne pomoćne užadi, vitlo za uže, za stijensko spašavanje i preko 100 komada raznih sprava i druge specijalizirane opreme koja se koristi za izradu sustava kod spašavanja (karabineri, spuštalice, koloture, gurtne, itd.). Od Zavoda za hitnu medicinu Krapinsko-zagorska županije dobila je 7 AED uređaja (automatski vanjski defiblirator) koji su raspoređeni po stanicama tako da pokrivaju područja koja do sada nisu bila pokrivena mrežom tih uređaja. Od iste zdravstvene ustanove dobiveno je i kombi vozilo koje će biti uređeno u specijalizirano vozilo za potražne akcije i spašavanje na vodama i poplavama te će se koristiti na području sjeverozapadne Hrvatske, a po potrebi i šire. Od Ministarstva unutarnjih poslova dobiveni su radio uređaji Motorola TETRA.

U 2018. godini započela je izgradnja objekta koji će biti namijenjen za potrebe Stanice Krapina. Putem natječaja za dodjelu sredstava za izgradnju infrastrukture Hrvatske gorske službe spašavanja u 2018. godine Stanici Krapina dodijeljena su sredstva u visini od 735.479,79 kuna te je iz tih sredstava plaćena projektna dokumentacija, građevinska dozvola i dio građevinskih radova. Krapinsko-zagorska županija je u 2018. godini za izgradnju objekta bila osigurala 100.000,00 kuna te kako je već uvodno navedeno, 100.000,00 kuna u 2019. godini. Objekt je u fazi unutrašnjeg uređenja.

**IV.5. Specijalističke postrojbe civilne zaštite**

Županijska skupština Krapinsko-zagorske županije je na 17. sjednici, održanoj 7. studenog 2019. godine donijela Procjenu rizika od velikih nesreća za područje Krapinsko-zagorske županije, kojom nije predviđeno osnivanje specijalističkih postrojbi civilne zaštite te je planirano Odluku o osnivanju postrojbi civilne zaštite specijalističke namjene Krapinsko-zagorske županije („Službeni glasnik Krapinsko-zagorske županije“, broj 11/11.) staviti van snage.

**IV.6.** **Pravne osobe u sustavu civilne zaštite**

Sukladno odredbama Zakona o zaštiti i spašavanju, koji je prestao važiti stupanjem na snagu Zakona o sustavu civilne zaštite, Odlukom o određivanju operativnih snaga zaštite i spašavanja i pravnih osoba od interesa za zaštitu i spašavanje u Krapinsko-zagorskoj županiji („Službeni glasnik Krapinsko-zagorske županije“ , broj 11/11.) određene su operativne snage koje će sudjelovati u akcijama zaštite i spašavanja na području Krapinsko-zagorske županije i pravne osobe od interesa za zaštitu i spašavanje koje su svojim proizvodnim, uslužnim, materijalnim, ljudskim i drugim resursima najznačajniji nositelji pojedinih djelatnosti te se mogu angažirati u situacijama opasnim po sigurnost stanovništva, materijalnih i kulturnih dobara jer svojom kadrovskomekipiranošću i osposobljenošću te posjedovanjem potrebnih materijalno-tehničkih sredstava mogu adekvatno odgovoriti na potencijalno opasne situacije.

Od zdravstvenih ustanova to su:Zavod za javno zdravstvo Krapinsko-zagorske županije, Dom zdravlja Krapinsko-zagorske županije, Opća bolnica Zabok i bolnica hrvatskih veterana, Specijalna bolnica za medicinsku rehabilitaciju Krapinske Toplice i Specijalna bolnica za medicinsku rehabilitaciju Stubičke Toplice te Zavod za hitnu medicinu Krapinsko-zagorske županije.

S obzirom na specifičnost i iako se primarno radi o ustanovi iz oblasti zdravstva, s obzirom na vrlo važnu ulogu u civilnoj zaštiti, valja istaknuti djelatnost Zavoda za hitnu medicinu Krapinsko-zagorske županije koji sa Hrvatskim zavodom za zdravstveno osiguranje ima sklopljen Ugovor za provođenje djelatnosti hitne medicine za područje Krapinsko-zagorske županije te je sukladno tome ugovoreno 30 timova T1 hitne medicinske službe (po 5 u Krapini, Donjoj Stubici, Zaboku, Zlataru, Pregradi i Mariji Bistrici), 6 timova T2 hitne medicinske službe (po 3 tima u Konjščini i Klanjcu) i 5 timova Medicinsko prijavno-dojavne jedinice u Krapini.

Zavod za hitnu medicinu Krapinsko-zagorske županije ima sklopljen ugovor sa Krapinsko-zagorskom županijom o financiranju dodatna 4 tima hitne medicinske službe T1 - u Konjščini i Klanjcu, što predstavlja bitan iskorak u osiguravanju jednake dostupnosti hitne medicinske pomoći za sve stanovnike Krapinsko-zagorske županije.

Timovi rade cijele godine u kontinuitetu od 24 sata dnevno, na način da je u svakoj smjeni po jedan tim, a rad je organiziran u dvije smjene i to od 07-19 i od 19-07 sati.

U Medicinsko prijavno-dojavnoj jedinici u Krapini, od 0-24 sata rade po dva disponenta koji zaprimaju pozive za intervenciju s područja cijele Županije i na intervenciju šalju najbliži tim, a uz to daju i medicinske savjete u okviru svojih kompetencija.

Zavod za hitnu medicinu Krapinsko-zagorske županije, na dan 31. listopada 2019. godine zapošljavao je 149 djelatnika, od čega 143 djelatnika u medicinskoj službi.

Sukladno Planu edukacije za 2019. godinu, provođene su radionice za djelatnike timova T1 i T2 s temama: ALS – "Napredno održavanje života", ITLS – "*International trauma life support*", PALS - "Napredno održavanje života kod djece", Mehanička ventilacija i dišni put i Rukovanje defibrilatorom. Uz navedene radionice svi djelatnici redovito prolaze ili primarni tečaj za rad u izvanbolničkoj hitnoj medicinskoj službi ili obnovu na koju su obvezni svake 3 godine.

U razdoblju od 1. siječnja do 31. listopada 2019. godine, Zavod za hitnu medicinu imao je 19.996 intervencija i 20.026 poziva na broj 194.

U pogledu vozila i opreme u istima, te opreme u ambulantama, Zavod je opremljen svom opremom sukladno Pravilniku o minimalnim uvjetima u pogledu prostora, radnika i medicinsko-tehničke opreme za obavljanje djelatnosti hitne medicine („Narodne novine“ broj 71/16.), a raspolaže s 15 vozila hitne medicinske pomoći.

U pogledu suradnje s drugim operativnim snagama civilne zaštite, valja istaknuti suradnju sa Županijskim centrom 112, koji zaprima jedan dio hitnih poziva i prosljeđuje ih Prijavno-dojavnoj jedinici, suradnju s nadležnim vatrogasnim postrojbama prilikom nesreća u kojima je pristup do pacijenata onemogućen (prometne nesreće, utapanja i sl.) kojom prilikom isti pružaju podršku u obavljanju odgovarajućeg postupka, suradnju sa službenicima policijskih postaja na području Krapinsko-zagorske županije te suradnju prilikom provođenja zajedničkih vježbi.

**V. FINANCIRANJE SUSTAVA CIVILNE ZAŠTITE U 2019. GODINI**

|  |  |  |  |
| --- | --- | --- | --- |
| **R. BR.** | **NAMJENA** | **PLANIRANO U 2019. GODINI** | **REALIZIRANO**  **DO 21.11. 2019.** |
| 1. | financiranje redovne djelatnosti Vatrogasne zajednice Krapinsko-zagorske županije | 1.050.000,00 | 913.000,00 |
| 2. | sufinanciranje opremanja vatrogasnog tornja u Vatrogasnom centru JVP Zabok | 100.000,00 | 100.000,00 |
| 3. | troškovi intervencija vatrogasnih postrojbi po nalogu županijskog vatrogasnog zapovjednika | 2.000,00 | 0,00 |
| 4. | financiranje redovne djelatnosti Hrvatske gorske službe spašavanja Stanice Krapina | 50.000,00 | 50.000,00 |
| 5. | financiranje izgradnje objekta Hrvatske gorske službe spašavanja Stanice Krapina | 100.000,00 | 100.000,00 |
| 6. | sufinanciranje nabave službenog vozila za potrebe Hrvatske gorske službe spašavanja Stanica Krapina | 75.000,00 | 75.000,00 |
| 7. | financiranje redovne djelatnosti Društva Crvenog križa Krapinsko-zagorske županije | 395.000,00 | 395.000,00 |
| 9. | materijalna sredstva i oprema snaga civilne zaštite i vježba civilne zaštite | 50.000,00 | 19.530,50 |
| 10. | obilježavanje Dana civilne zaštite | 6.000,00 | 6.000,00 |
| 11. | Usluge konzultanta u postupku izrade Procjene rizika od velikih nesreća Krapinsko-zagorske županije | 25.000,00 | 23.125,00 |
| 12. | Izrada Plana djelovanja civilne zaštite Krapinsko-zagorske županije | 20.000,00 | 0,00 |
| 13. | članarina za Platformu hrvatskih županija i gradova za smanjenje rizika od katastrofa | 3.000,00 | 3.000,00 |
| **UKUPNO** | | **1.876.000,00** | **1.684.000,00** |

**VI. ZAKLJUČAK**

Iz navedenog je razvidno da sustav civilne zaštite na području Krapinsko-zagorske županije omogućava izvršavanje zadaća zaštite i spašavanja stanovništva i imovine zahvaljujući organiziranosti i opremljenosti sustava vatrogastva u cjelini, Hrvatske gorske službe spašavanja, društava Hrvatskog Crvenog križa, zdravstvenih ustanova te ostalih operativnih snaga koje se civilnom zaštitom bave u okviru svoje redovite djelatnosti kao i udruga i ostalih pravnih osoba koje u nekom segmentu svoje djelatnost pridonose osiguravanju stabilnosti sustava.

**PREDSJEDNICA ŽUPANIJSKE SKUPŠTINE** Vlasta Hubicki, dr. vet. med.

DOSTAVITI:

1. Područni ured civilne zaštite, Služba civilne zaštite Krapina,

Ivana Rendića 7, Krapina,

1. Upravni odjel za opće i zajedničke poslove,
2. „Službeni glasnik Krapinsko-zagorske županije“, za objavu,
3. Za zbirku isprava,
4. Za prilog zapisniku,
5. Pismohrana